गरीबी हटाना भारत की सबसे बड़ी चुनौती : राहुल  
राहुल ने कहा, हम गरीबी से लड़ाई को जीतने के लिए अपने सभी संसाधनों का इस्तेमाल करने जा रहे हैं।
कांग्रेस के महासचिव राहुल गांधी ने कहा है कि गरीबी हटाना भारत की सबसे बड़ी चुनौती है। उन्होंने कहा, हम इस लड़ाई को जीतने के लिए अपने सभी संसाधनों का इस्तेमाल करने जा रहे हैं। विलियानूर में एक चुनावी रैली को संबोधित करते हुए गांधी ने कहा कि केंद्र और पुडुचेरी की सरकार मानती है कि गरीबों और कमजोर तबकों की मदद किए बिना, हम देश को आगे नहीं ले जा सकते। उन्होंने कहा कि देश आठ फीसदी की दर से बढ़ रहा है वहीं पुडुचेरी 14 फीसदी की दर से। कांग्रेस महासचिव ने कहा कि पुडुचेरी उन राज्यों में है जहां देश में सबसे ज्यादा साक्षरता दर है।  विकास प्रक्रिया में महिलाओं की भूमिका पर जोर देते हुए गांधी ने कहा कि यह इतना अहम है कि पंचायती राज व्यवस्था में उनके लिए आरक्षण के कोटे की व्यवस्था की गई। उन्होंने कहा, हम विधायक और सांसद प्रणाली में भी यही करने जा रहे हैं।